Forleden blev Jack Lund udråbt til dagens helt, da han fandt tre stjålne og ekstremt sjældne skildpadder og afleverede dem tilbage til Randers Regnskov. Nu er han sigtet for selv at stå bag tyveriet.

Annonce

Randers: - Jeg er målløs, skuffet og ked af det. Sådan lyder reaktionen fra tømrermester Jack Lund, efter han er blevet sigtet for at stå bag tyveriet af tre burmesiske stjerneskildpadder fra Randers Regnskov. Det var ham, der tidligere på ugen afleverede skildpadderne tilbage til regnskoven, efter han med egne ord faldt tilfældigt over dem hos en kunde i Havndal. - Jeg havde ikke i min vildeste fantasi forestillet mig, at jeg ville blive sigtet for at gøre en god gerning, siger han og fortsætter: - Jeg har ren straffeattest, er far til to og driver eget tømrerfirma. Hvorfor skulle jeg begynde at stjæle skildpadder? Jack Lund har dog ikke tænkt sig at røbe identiteten på den kunde, der gemte skildpadderne, for selv at slippe af med sigtelsen. Hvis kunden vidste, han ville blive udleveret til politiet, var han nemlig aldrig gået med til at overdrage skildpadderne, så de kunne blive leveret tilbage til regnskoven, forklarer han. - Jeg lovede manden ikke at sige noget, så det kunne jeg aldrig drømme om.

Annonce

Fortryder intet

Nu går han derfor bare og venter på, at politiet afslutter efterforskningen. - Jeg er egentlig ikke nervøs, for da jeg intet har gjort, findes der jo heller ingen beviser mod mig. Jeg har ikke engang været i nærheden af regnskoven, da skildpadderne blev stjålet, fastslår han. Selv om sagen har taget en uventet drejning for den randrusianske tømrermester, fortryder han ikke beslutningen om at aflevere dyrene. Selv fortæller han, at kunden var blevet træt af at opbevare skildpadderne, og at de dermed kunne have lidt en helt anden skæbne, hvis ikke han var trådt til. - Så var de formentlig røget i en pose, som der var slået knude på. Så jeg gjorde det rigtige, og jeg ville gøre det igen. Randers Amtsavis har været i kontakt med Østjyllands Politi, som dog ikke ønsker at kommentere sagen af hensyn til den igangværende efterforskning.

Annonce

Frit lejde